**2 тур 2016-2017г.**

**5 - 8 кластар өсөн интернет-олимпиада һорауҙары**

1. Үҙ-ара мәғәнәүи һәм грамматик бәйләнештә тороусы һөйләмдәр берләшмәһе нисек атала?

**Яуап:** текст

1. Нөктәләр урынына бәйләүсе һүҙҙәр ҡуйығыҙ, уларҙың аҫтына һыҙығыҙ.

*Көньяҡ Уралдың иң матур урынында, Бөрйән районында, Башҡортостан дәүләт ҡурсаулығы урынлашҡан.* ***…*** *1930 й. ойошторолған.* ***…*** *майҙаны 70 мең гектарҙан ашыу. Унда һунарсылыҡ итеү һәм балыҡ тотоу тыйылған, урманды киҫергә һәм даланы һөрөргә ярамай.* ***…*** *эшләүселәрҙең күҙәтеүе аҫтында бөтә йәнлектәр һәм* ***…*** *йәшәй. Ғалимдар* ***…*** *йәшәүсе хайуандарҙың тормошон өйрәнәләр.*

**Яуап:** *Көньяҡ Уралдың иң матур урынында, Бөрйән районында, Башҡортостан дәүләт ҡурсаулығы урынлашҡан.* ***Ул*** *1930 й. ойошторолған.* ***Уның*** *майҙаны 70 мең гектарҙан ашыу. Унда һунарсылыҡ итеү һәм балыҡ тотоу тыйылған, урманды киҫергә һәм даланы һөрөргә ярамай.* ***Унда*** *эшләүселәрҙең күҙәтеүе аҫтында бөтә йәнлектәр һәм ҡоштар йәшәй. Ғалимдар* ***унда*** *йәшәүсе хайуандарҙың тормошон өйрәнәләр.*

1. Текста беренсе торорға тейеш булған һөйләмде табығыҙ:

*Беҙҙең райондан Өфөгә поезд, самолет һәм пароход менән барып була. Уның урамдары киң, оҙон һәм матур. Күп ерҙәрҙән автобус менән киләләр. Өфө – Башҡортостандың баш ҡалаһы. Өфөлә төрлө заводтар һәм фабрикалар күп. Өфөнө ике яҡлап уратып Ағиҙел йылғаһы аға.*

**Яуап:** Өфө – Башҡортостандың баш ҡалаһы.

1. Килтерелгән миҫалдың стилен билдәләгеҙ:

*Башҡортостанда меңдән ашыу күл бар. Улар бигерәк тә Әбйәлил һәм Учалы райондарында күп. Урал алдында иң ҙур күлдәр – Аҡкүл, Ҡандракүл һәм Асылыкүл. Урал аръяғында – Өргөн менән Мауыҙҙы.*

**Яуап:** фәнни стиль

1. Бирелгән һүҙҙәрҙең синонимдарын табығыҙ һәм синонимдар рәтенең доминантаһын күрһәтегеҙ.

*Йәштәш, ҡолау, яратыу, ваҡыт, матур, сабый.*

**Яуап:** Йәштәш - **тиңдәш**, тиҫтер, ҡорҙаш, тиң, тиң-тош; ҡолау - **тәгәрәү**, йығылыу, ауыу, тәкмәсеү ялпашыу, мәтәлләү; яратыу - **һөйөү**, ғишыҡ тотоу; ваҡыт - **мәл**, саҡ, осор, миҙгел, дәүер, заман; матур - **һылыу**, күркәм, сибәр, нәфис, зифа, һомғол, һоҡланғыс, нәзәкәтле, гүзәл, иҫ киткес, күҙ яуын алырлыҡ, ҡарап (күреп) туймаҫлыҡ, бер ҡалаҡ һыуға һалып йоторлоҡ, һыу һөлөгө кеүек, бер бите ай, бер бите көн, атлы кеше аттан төшөп, йәйәү кеше ятып ҡарарлыҡ; сабый – **бала**, бәпес.

1. Рус телендә бирелгән фразеологизмдарҙың башҡорт телендәге парҙарын тап:

*Два сапога пара*

*Душа нараспашку*

*Глаза на мокром месте*

*Сыграть в ящик*

*Кот наплакал*

*Бить баклуши*

*Пристал как банный лист*

*Водить за нос*

*Выеденного яйца не стоит*

*На душе кошки скребут.*

**Яуап:** Два сапога пара – икеһе бер ҡалып; ишәй менән ҡушай.

Душа нараспашку – бер ҡатлы.

Глаза на мокром месте – серек сабата.

Сыграть в ящик – аяҡты һуҙыу; теге донъяға китеү; мәңгелеккә китеү.

Кот наплакал – тырнаҡ осондай.

Бить баклуши – ел ҡыуыу; эт һуғарыу; йөн тибеү.

Пристал как банный лист – һағыҙаҡ кеүек йәбешеү.

Водить за нос – төп башына ултыртыу; тишек кәмәгә ултыртыу; кәкере ҡайынға терәтеү.

Выеденного яйца не стоит – һуҡыр бер тин дә тормай.

На душе кошки скребут – йөрәк урынында түгел.

1. Бирелгән фразеологик берәмектәрҙең мәғәнәләрен аңлатығыҙ:

*Атлы барып йәйәү ҡайтҡан, борсаҡ сәсә, тирмәне шәп тарта, теш ҡайрау, ҡойороҡ болғау, мамай заманында, дөйә ҡойроғо ергә еткәс.*

**Яуап:** Атлы барып йәйәү ҡайтҡан – өмөт, ышаныс бушҡа сыҡҡанда әйтелә.

Борсаҡ сәсә – бик маҡтанып хәбәр һөйләү.

Тирмәне шәп тарта – ашауға бик шәп (шаяртыу төҫмөрө менән әйтелә).

Теш ҡайрау – асыу һаҡлап, уҫал ниәт тотоу.

Ҡойроҡ болғау – 1. Түрәләр, хәлле кешеләр алдында ҡуштанланыу, ярамһаҡланыу. 2. Шартына ҡарап төрлө һүҙ һөйләү, хәйләләү.

Мамай заманында – әллә ҡасан, бик күптәнге.

Дөйә ҡойроғо ергә еткәс – булмай, тормошҡа ашмай торған йәки булыры бик алыҫ эш-хәл тураһында мыҫҡыллабыраҡ әйтелә.

1. Һүҙҙәрҙе ижектәргә бүлегеҙ, ижек төрҙәрен билдәләгеҙ: *Боронғо,арыҫлан, етмеш, мөхәббәт, ҡурҡаҡ, алмашсы.*

**Яуап:** Бо-рон-ғо, а-рыҫ-лан, ет-меш, мө-хәб-бәт, ҡур-ҡаҡ, ал-маш-сы.

Ижектәр бер, ике, өс, дүрт өндән торорға мөмкин. Һуҙынҡы һәм тартынҡы өндәрҙең килеү тәртибенә ҡарап, [башҡорт телендә](https://ba.wikipedia.org/wiki/%D0%91%D0%B0%D1%88%D2%A1%D0%BE%D1%80%D1%82_%D1%82%D0%B5%D0%BB%D0%B5) 6 төрлө ижек булыуы мөмкин.

* Бер һуҙынҡынан торған (**а**-рыҫ-лан).
* Һуҙынҡы һәм тартынҡынан торған (**ет**-меш, **ал**-маш-сы).
* Тартынҡы менән һуҙынҡынан торған (**бо**-рон-**ғо**, **мө**-хәб-бәт, ал-маш-**сы).**
* Тартынҡы, һуҙынҡы, тартынҡынан торған (бо-**рон**-ғо, а-**рыҫ-лан**, ет-**меш**, мө-**хәб-бәт**, **ҡур-ҡаҡ**, ал-**маш**-сы).
* Һуҙынҡы, тартынҡы. тартынҡынан торған.
* Тартынҡы, һуҙынҡы, тартынҡы, тартынҡы.

Ижектең тартынҡы йә һуҙынҡыға башланыуына ҡарап, 2 төрлө ижек булыуы мөмкин.

* Ҡапланған ижек (**бо-рон-ғо**, а-**рыҫ-лан**, ет-**меш**, **мө-хәб-бәт, ҡур-ҡаҡ**, ал-**маш-сы**).
* Ҡапланмаған ижек (**ет**-меш, **ал**-маш-сы).

Ижектең тартынҡы йә һуҙынҡыға тамамланыуына ҡарап, 2 төрлө ижек булыуы мөмкин.

* Асыҡ ижек (**бо**-рон-**ғо, мө**-хәб-бәт, ал-маш-**сы**).
* Ябыҡ ижек (бо-**рон**-ғо,а-**рыҫ-лан**, **ет-меш**, мө-**хәб-бәт**, **ҡур-ҡаҡ, ал-маш**-сы).

Күп ижекле һүҙ эсендәге ижектәрҙең көслөрәк йәки көсһөҙлөрәк әйтелеүенә ҡарап,2 төрлө ижек булыуы мөмкин.

* Баҫымлы ижек (бо-рон-**ғо**, а-рыҫ-**лан**, ет-**меш**, мө-хәб-**бәт**, ҡур-**ҡаҡ**, ал-маш-**сы**).
* Баҫымһыҙ ижек (**бо**-**рон**-ғо, **а**-**рыҫ**-лан, **ет-**меш, **мө-хәб-**бәт**, ҡур-**ҡаҡ**, ал-маш-**сы**).**
1. ***Ҡара диңгеҙ*** *һүҙенең яһалышын аңлатып яҙырға?*

**Яуап:** Ҡара диңгеҙ – *ҡара* һәм *диңгеҙ* һүҙҙәренән ҡушылып, бер предметлыҡ төшөнсәһен аңлатҡанҡушма исем.

1. ***Юлдаш, ҡурайсы һүҙҙәренең ялғау төрөн билдәләгеҙ?***

**Яуап:** яһаусы ялғау.

1. *Александр Невскийҙар, Суворовтар, Салауаттар, Кутузовтар, Котовскийҙар, Чапаевтар атта йөрөгәндәр (Н. Нәжми )* Һөйләмдә бирелгән яңғыҙлыҡ исемдәрҙең күплек төрөн билдәләгеҙ?

**Яуап:** Ижтимағи һәм шәхси тормошта бергә эшләү, йәшәү, батырлыҡ, ижад яғынан төркөмләүҙе белдергән коллектив күплек формаһы.

1. *Бик күп* ***илдәр*** *гиҙҙем,* ***һыуҙар*** *кистем. Фәриҙәгә яңы* ***күлдәк*** *алғандар*. Ҡалын хәреф менән бирелгән һүҙҙәр ниндәй килештә килгәндәр?

**Яуап:** Төшөм килеш

1. ***Тәүәккәл таш ярыр, булдыҡһыҙ баш ярыр.*** Һөйләмдең эйәһе ниндәй һүҙ төркөмөнән килгән?

**Яуап:** Сифат

1. ***Фото, код, ток һүҙҙәрендәге О хәрефе ҡайһы килеш ялғауында һаҡланмай?***

**Яуап:** бер килештә лә һаҡланмай

1. Алмаштарҙың төркөмсәһен билдәләгеҙ: *Ай уға һәр кис ошо һүҙҙе ҡабатлаған…*

**Яуап:** Уға – Төбәү килештәге зат алмашы, һәр – билдәләү алмашы, ошо – күрһәтеү алмашы.

1. Ҡылымдарҙың яһалышын билдәләгеҙ: *ауыҙ ит, күңел ас, ҡаршы ал, хәл йый.*

**Яуап:** ҡушма ҡылым

1. *Исемеңде ташҡа яҙма, ил йөрәгенә яҙ* (Мәҡәл). Бирелгән һөйләмдең әйтелеү маҡсаты буйынса төрөн билдәләгеҙ.

**Яуап:** бойороҡ һөйләм

1. Эйәлек затында килгән исемдәрҙе табығыҙ, ниндәй килештә тороуын һәм ниндәй һөйләм киҫәге булып килеүен билдәләгеҙ.

*Башҡортостаным минең, гөлбаҡсалар иле! Беләһегеҙме, унда йәйге айҙарҙа гөлдәрҙән бал яуа, арыш баш ҡоҫҡан саҡта баҫыу өҫтөндә монар аға, ә күктә һабантурғай, ер өҫтөндәге әле зәңгәр, әле күгелйем тулҡынға ҡыуанып, үрҙән моң ҡоя. Эй, йәйрәп ятҡан Бүздәгем минең! Бүздәк һауаһының тәнгә сихәтен, йәнгә рәхәтен былбыл телдәре лә әйтеп бирә алмаҫ, ти торғайны минең әсәйем. Ул саҡта бала-саға ғына инем, ә унан, Бүздәктән ары донъяны күҙ алдына ла килтермәгәс, уның ниңә шул тиклем мөхәббәтле итеп һөйләшкәнен аңлай алмағанмын. Хәҙер белдем мин Тыуған илкәйемдең ҡәҙерҙәрен!*

*Шул тиклем һағындым үҙебеҙҙең ерҙе, тупраҡты! Ҡара тупраҡты! Һағыштарымдан йөрәккәйемә ҡан һарҡыны…Үҙебеҙҙең яҡтың яҙын, көҙөн, ҡышын, йәйҙәрен һағындым. Ҡайҙа һуң һеҙ, ғәзиз тыуған яҡтарым?! Әле мин диңгеҙҙәр, далалар, шырлыҡтар, тауҙар, урман-ҡырҙар аша ҡайтып китер инем ҡош булып, Урал бөркөтө булып ҡайтыр инем һеҙҙең янға*! (К. Кинйәбулатова)

**Яуап:** Башҡортостаным минең – Төп килеш, өндәш һүҙ һөйләм киҫәге була алмай;

Бүздәгем минең – Төп килеш; өндәш һүҙ һөйләм киҫәге була алмай;

Бүздәк һауаһының – Эйәлек килеш, тултырыуысы;

былбыл телдәре – Төп килеш, эйә;

минең әсәйем – Төп килеш, эйә;

Тыуған илкәйемдең – Эйәлек килеш, тултырыусы;

илкәйемдең ҡәҙерҙәрен – Төшөм килеш, тултырыусы;

үҙебеҙҙең ерҙе, тупраҡты – Төшөм килеш, тултырыусы;

һағыштарымдан – Сығанаҡ килеш, тултырыусы;

йөрәккәйемә – Төбәү килеш, тултырыусы;

үҙебеҙҙең яҡтың – Эйәлек килеш, тултырыусы;

яҡтың яҙын, көҙөн, ҡышын, йәйҙәрен – Төшөм килеш, тултырыусы;

тыуған яҡтарым – Төп килеш; өндәш һүҙ һөйләм киҫәге була алмай;

Урал бөркөтө – Төшөм килеш, тултырыусы.

1. Бирелгән омонимдарҙың төрөн билдәләгеҙ: *өй (йорт) – өй (бойроҡ һөйкәлешендә ҡылым формаһы )*

**Яуап:** лексик-грамматик омонимдар

1. Антоним, синоним, омоним һүҙлектәре ниндәй төркөмгә ҡарай?

**Яуап:** лингвистик һүҙлектәр